सेन्ट्रल जोन भलिबलको उपाधिका लागि नेपालले उज्वेकिस्तानसँग खेल्ने
नेपालले एसियन सेन्ट्रल जोन सिनियर वुमेन्स भलिबल च्यालेन्ज कपको उपाधिका लागि उज्वेकिस्तानसँग प्रतिस्पर्धा गर्ने भएको छ ।
काठमाडौँ — नेपालले एसियन सेन्ट्रल जोन सिनियर वुमेन्स भलिबल च्यालेन्ज कपको उपाधिका लागि उज्वेकिस्तानसँग प्रतिस्पर्धा गर्ने भएको छ ।समूह चरणको खेलमा नेपालले उज्वेकिस्तानमाथि ३–० को सेटमा रहज जित निकालेको थियो ।बंगलादेशको ढाकामा लिग चरणको अन्तिम खेलमा किर्गिस्तानलाई ३–० को सोझो सेटमा हराएर नेपाली टोली अपराजित रहँदै फाइनलमा पुगेको हो । पाँच खेलमा नेपालको १४ अंक भएको छ ।लिगको अन्तिम खेलमा श्रीलंकालाई ३–२ को प्रतिस्पर्धात्मक सेटमा पराजित गरी उज्वेकिस्तान लिगको उपविजेता रह्यो । उसले ५ खेलबाट ११ अंक जोडेको छ ।सन् २०१९ मा भएको पहिलो संस्करणको विजेता नेपालले किर्गिस्तानविरुद्ध धेरै दबाब महसुस गर्नु परेन । नेपालले २५–८, २५–१४ र २५–१७ को सेटमा जित हासिल गरेको हो ।नेपाली टोलीका मुख्य प्रशिक्षक जगदीश भट्टले उज्वेकिस्तानलाई समूह चरणमै पराजित गरिसकेका कारण फाइनलमा अधिक दबाब महसुस गर्नु नपर्ने प्रतिक्रिया दिएका छन् ।उज्वेकिस्तानले श्रीलंकामाथि २६–२४, २५–१४, २०–२५, १९–२५ र १५–१२ को सेटमा प्रतिस्पर्धात्मक जित हासिल गरेको हो ।नेपाल र उज्वेकिस्तानबीचको फाइनल खेल मंगलबार हुनेछ ।